Pekka Viljakainen

Pekka Viljakainen (s. 20. huhtikuuta 1972 Joroinen) on venäläisen Skolkovo-hankkeen neuvonantaja ja Tieto Oyj:n suurin henkilöomistaja.

Viljakainen perusti 14-vuotiaana uusteknologiayritys Oy Visual Systems Ltd:n, jonka myi vuonna 1998 TietoEnatorille. Kauppasumma oli 400 miljoonaa markkaa, josta Viljakainen itse sai puolet ja hänen sukunsa toisen puolikkaan. Viljakainen otti koko summan osakkeina, mikä teki hänestä Tiedon suurimman yksityisen omistajan. Samalla hän aloitti yrityksen strategisista asiakassuhteista vastaavana johtajana. Tässä tehtävässä hän toimi, kunnes irtisanoutui marraskuussa 2010. Viljakainen on sittemmin toiminut Dmitri Medvedevin neuvonantajana. Hän on myös Venäjän postihallituksen jäsen. Viljakaisen liiketoimintaan kuuluu myös kalankasvatusta tekevä Finnforel Oy.

Viljakainen opiskeli Lappeenrannan teknillisessä korkeakoulussa.

Viljakainen on naimisissa pianisti Anastasia Injushinan kanssa ja hänellä on kaksi lasta. Hän asuu nykyään Joroisiin rakennuttamassaan "Savon Pariisissa", jossa on kartanorakennuksen oman helikopterikentän lisäksi esimerkiksi Viljakaisen alun perin vaimolleen rakennuttama ortodoksinen rukoushuone, Pyhän Georgios Voittajan tsasouna, sekä Esplanadin puiston kopio.

Viljakaiselle on myönnetty Venäjän federaation Ystävyyden kunniamerkki vuonna 2016  ja hän kertoi vuonna 2017 tapaavansa presidentti Vladimir Putinia useita kertoja vuodessa. Krimin valtauksen jälkeen vuonna 2014 Viljakainen jatkoi pääministeri Medvedevin neuvonantajana, piti Ukrainan ongelmana maan jakautumista useisiin etnisiin ryhmiin ja myöhemmin varoitti suomalaisia tarpeettomasta "Venäjä-hysteriasta".   Helmikuussa 2022 Viljakainen yllättyi Venäjän hyökkäyksestä Ukrainaan ja pidättäytyi kommentoimasta sotaa tarkemmin.

Lähteet

Aiheesta muualla
 

Suomalaiset henkilöt
Vuonna 1972 syntyneet
Elävät henkilöt